KIRJALLINEN KYSYMYS E-2179/00 esittäjä(t): Jaime Valdivielso de Cué (PPE-DE) komissiolle. Työllisyys.



Virallinen lehti nro 081 E , 13/03/2001 s. 0166 - 0167



KIRJALLINEN KYSYMYS E-2179/00 esittäjä(t): Jaime Valdivielso de Cué (PPE-DE) komissiolle (7. heinäkuuta 2000) Aihe: Työllisyys Äskettäin julkaistiin Datamonitorin ja Microsoftin laatima tutkimus, jossa vahvistetaan, että seuraavien kolmen vuoden aikana Euroopalta jää saamatta 380 000 miljoonaa euroa, koska siltä puuttuu tietotekniikan ammattihenkilöitä. Mitä erityisiä toimia komissio suunnittelee kyseisen erikoisalan työpaikkojen täyttämiseksi, ottaen huomioon Euroopan valtavan työttömyysongelman? Anna Diamantopouloun komission puolesta antama vastaus (18. syyskuuta 2000) Komissio on tietoinen ongelmasta, jonka pula ammattitaitoisesta työvoimasta aiheuttaa Euroopan talouselämälle. Vastuu kyseisen alan työntekijäkysynnän tyydyttämisestä on ensisijaisesti jäsenvaltioilla ja työmarkkinaosapuolilla, ja komissio koordinoi toimintaa Euroopan työllisyysprosessin puitteissa. Komissio koordinoi myös tietoyhteiskunnan sosiaalisia ja työllisyysnäkökohtia käsittelevän korkean tason työryhmän ESDISin toimintaa. Työryhmä koostuu jäsenvaltioiden edustajista. Yhteistyössä ESDISin kanssa laadittu komission tiedonanto Työllisyysstrategiat tietoyhteiskunnassa(1) esitettiin Eurooppa-neuvostolle Lissabonissa. Tiedonannossa tunnustetaan pula tietoyhteiskunta-asiantuntijoista ja annetaan jäsenvaltioille, työmarkkinaosapuolille ja tietoyhteiskunnan parissa toimiville yrityksille suosituksia siitä, miten alalle saataisiin sen tarvitsemaa ammattitaitoista työvoimaa. Komission toimintasuunnitelmaluonnoksessa eEurope 2002 Tietoyhteiskunta kaikille(2), jota Eurooppa-neuvosto tuki Feiran-kokouksessaan, on erityinen edellä mainittuun komission tiedonantoon(3) perustuva luku Työskentely tietotaloudessa. Siinä määritellään yhteisön kohtaamat kolme päähaastetta: tietotekniikka-ammattilaisten kysynnän tyydyttäminen koulutuksen kautta, työllisyysasteen nostaminen ja työn organisoinnin nykyaikaistaminen. Toimintasuunnitelmaluonnoksessa esitetään kuusi toimintakokonaisuutta, joiden toteuttamisaikataulu vaihtelee vuoden 2000 lopusta vuoden 2002 loppuun. Edistymistä arvioivat ESDISin jäsenet yhteistyössä komission kanssa. Toimintakokonaisuudet ovat seuraavat: annetaan kaikille työntekijöille mahdollisuus hankkia digitaalinen lukutaito elinikäisen oppimisen avulla, lisätään tietotekniikan koulutuspaikkoja tarvittaessa Euroopan sosiaalirahaston avulla, luodaan tietotekniikan perustaitojen eurooppalainen tutkintotodistus, edistetään joustavuutta työpaikoilla esim. etätyötä tai osa-aikatyötä, edistetään koulutuskeskusten verkottumista jatko-opiskelijoiden tieto- ja viestintäteknisen koulutuksen ja jälleenkoulutuksen tukemiseksi sekä sijoitetaan tarvittaessa rakennerahastojen tuella julkisiin tiloihin Internet-päätteitä ja perustetaan kaikkiin yhteisöihin multimediaa hyödyntäviä etätietokeskuksia. Lissabonin-kokouksessaan Eurooppa-neuvosto kehotti yhteisöä ja jäsenvaltioita valmistelemaan siirtymistä kilpailukykyiseen ja dynaamiseen tiedolle perustuvaan talouteen sekä asettamaan tieto- ja viestintätekniikka ja digitaalinen lukutaito Euroopan ensisijaisten tavoitteitten joukkoon. Tässä yhteydessä olisi korostettava kahta seikkaa. Lissabonin-kokouksen päätelmissä kiinnitetään huomiota tarpeeseen parantaa työvoiman työllistettävyyttä ja vähentää ammattitaidossa ilmeneviä puutteita. Tämä olisi tehtävä erityisesti tarjoamalla työvoimapalveluja Euroopan laajuisen työpaikkoja ja oppimismahdollisuuksia koskevan tietokannan avulla ja kehittämällä työttömille erityisohjelmia ammattitaidossa olevien erojen korjaamiseksi. Päätelmissä esitetään myös, että elinikäinen oppiminen tuodaan entistä vahvemmin esille rohkaisemalla työmarkkinaosapuolten sopimuksia ja tehostamalla elinikäisen oppimisen ja sopeutumiskyvyn (työaikajoustot jne.) keskinäistä täydentävyyttä. Lisäksi olisi vuosittain merkittävästi lisättävä henkilöresursseihin asukasta kohti tehtäviä investointeja. (1) KOM(2000) 48 lopullinen. (2) KOM(2000) 330 lopullinen. (3) KOM(2000) 48 lopullinen.